section_heading: Životopis
paragraph_text: Od 1512. godine obnašao je dužnost hrvatskog bana, a od 1513. i dužnost vrhovnog kapetana kraljevstva, zajedno s Ivanom Zapoljom. Bio je jedan od supotpisnika sporazuma iz 1515. godine, potpisanog između kralja Vladislava II. Jagelovića i rimsko-njemačkog cara Maksimilijana I. Habsburškoga, kojim je Habsburgovcima bilo osigurano pravo na hrvatsko-ugarsko prijestolje u slučaju izumrća Vladislavove loze. Na temelju tih zasluga, car Maksimilijan I. podijelio mu je 1517. godine nasljedni naslov državnog kneza u Svetom Rimskom Carstvu.